राबाउमावि लाल मैदान से हटाएं पाठ्य-पुस्तक वितरण केंद्र : हाईकोर्ट
जोधपुर | राजस्थानउच्च न्यायालय विधिक सेवा समिति के अध्यक्ष न्यायाधीश गोपालकृष्ण व्यास ने प्रसंज्ञान लेते हुए राजकीय बालिका उच्च माध्यमिक विद्यालय लाल मैदान के सभागार में संचालित राजस्थान राज्य पाठ्य-पुस्तक वितरण केंद्र खाली करने के निर्देश दिए हैं। समिति के पूर्णकालिक सचिव धीरज शर्मा ने बताया कि 10 साल से यह सभागार पाठ्य-पुस्तक वितरण केंद्र के अधीन रहा था। इसे खाली करवाने के लिए विभागीय अधिकारियों को कई पत्र लिखे, लेकिन कोई कार्रवाई नहीं हुई। यह मामला समिति के अध्यक्ष जस्टिस व्यास के संज्ञान में आने पर सचिव को स्कूल का निरीक्षण कर रिपोर्ट पेश करने के निर्देश दिए। निरीक्षण के दौरान सभागार बंद पाया गया और स्कूल प्रशासन ने बताया कि यह पिछले 10 साल से बंद है। इस पर जिला शिक्षा अधिकारी को 7 दिन में इसे खाली करवाने के निर्देश दिए हैं।
hin_Deva hin_Deva